เดอะเกรตเอซอะเทอร์นีย์: แอดเวนเชอส์

***เดอะเกรตเอซอะเทอร์นีย์: แอดเวนเชอส์*** () เป็นเกมผจญภัย และภาคที่แปดของซีรีส์ *เอซอะเทอร์นีย์* พัฒนาและจัดจำหน่ายโดย แคปคอม กำกับโดย ชู ทาคุมิ และอำนวยการผลิตโดย ชินทาโร โคจิมะ เกมเปิดตัวบน นินเทนโด 3ดีเอส ในญี่ปุ่นเมื่อเดือนกรกฎาคม 2558 และต่อมาได้เปิดตัวเวอร์ชัน แอนดรอยด์ และ ไอโอเอส ในเดือนสิงหาคม 2560 ภาคต่อของเกมคือ *เดอะเกรตเอซอะเทอร์นีย์ 2: รีซอลฟ์* ซึ่งวางจำหน่ายในญี่ปุ่นปี 2560 ทั้งสองภาคได้รับการรวมชุดและเปิดตัวทั่วโลกในเดือนกรกฎาคม 2564 ภายใต้ชื่อ *เดอะเกรตเอซอะเทอร์นีย์โครนิเคิลส์* สำหรับแพลตฟอร์ม นินเท็นโด สวิตช์, เพลย์สเตชัน 4 และ ไมโครซอฟท์ วินโดวส์

เกมนี้ยังคงรูปแบบการเล่นแบบห้องพิจารณาคดีจากภาคก่อน ๆ ในซีรีย์ *เอซอะเทอร์นีย์* พร้อมด้วยสภาพแวดล้อมแบบ 3 มิติเต็มรูปแบบ และโมเดลตัวละครที่เคยใช้ใน *ฟีนิกซ์ ไรต์: เอซอะเทอร์นีย์ – ดูอัลเดสตินีส์* เช่นเดียวกับภาคก่อน ๆ รูปแบบการเล่นแบ่งออกเป็นการสืบสวนซึ่งผู้เล่นจะต้องสำรวจพื้นที่เพื่อรวบรวมหลักฐานและคำให้การ และการพิจารณาคดีในศาลซึ่งผู้เล่นต้องใช้หลักฐานเพื่อโต้แย้งและจับผิดคำให้การของพยานเพื่อนำไปสู่การเปิดเผยความจริงเบื้องหลังคดี คล้ายกับเกมก่อนหน้าของทาคุมิอย่าง*โพรเฟสเซอร์เลย์ตัน vs. ฟีนิกซ์ ไรต์: เอซอะเทอร์นีย์* ผู้เล่นจะต้องซักถามพยานหลายคนพร้อมกันในบางกรณี ซึ่งสามารถใช้ประโยชน์จากปฏิกิริยาของพยานคนอื่น ๆ ระหว่างการให้การ เพื่อค้นหาข้อมูลใหม่และเปิดเผยความจริงของคดี

เกม*เดอะเกรตเอซอะเทอร์นีย์* นำเสนอกลไกการเล่นเกมใหม่ 2 แบบ ได้แก่ การเต้นรำแห่งการอนุมาน (Dance of Deduction) และการสอบสรุปผล (Summation Examinations) ในระหว่างการสืบสวนบางอย่าง เฮอร์ล็อก โชล์มส์จะทำการแสดง "ตรรกะและการใช้เหตุผล" โดยเขาจะเสนอทฤษฎีที่มีข้อบกพร่องขึ้นมาโดยอิงจากการสังเกตสถานการณ์และพฤติกรรมของพยาน จากนั้นผู้เล่นจะต้องตรวจสอบฉากและพยานอย่างรอบคอบเพื่อแก้ไขข้อผิดพลาดของเฮอร์ล็อกและไปถึงข้อสรุปที่สมเหตุสมผลมากขึ้น การสอบสรุปผลจะเกิดขึ้นระหว่างการพิจารณาคดี ซึ่งคณะลูกขุน ซึ่งเป็นส่วนหนึ่งของการพิจารณาคดีในอังกฤษ จะตัดสินว่ามีความผิดโดยเอกฉันท์ ณ จุดนี้ ผู้เล่นจะต้องโน้มน้าวใจคณะลูกขุนส่วนใหญ่ให้เปลี่ยนคำตัดสิน เพื่อให้การพิจารณาคดีดำเนินต่อไปได้ ผู้เล่นจะทำสิ่งนี้ได้โดยการเปรียบเทียบคำพูดของคณะลูกขุนสองคนที่ขัดแย้งกันหรือพิสูจน์ได้ว่ามีความเกี่ยวข้องกันอย่างมาก บางครั้งสิ่งนี้อาจจำเป็นต้องให้ผู้เล่นกดดันลูกขุนแต่ละคนและนำเสนอหลักฐานเพื่อที่จะเปลี่ยนคำกล่าวของพวกเขา

## โครงเรื่อง

### ฉากและตัวละคร
เรื่องราวเกิดขึ้นในช่วงปลายศตวรรษที่ 19 และต้นศตวรรษที่ 20 (ในญี่ปุ่นเรียกว่า ยุคเมจิ และในอังกฤษเรียกว่า ยุควิกตอเรีย ) *เดอะเกรตเอซอะเทอร์นีย์* เน้นไปที่ริวโนะสุเกะ นะรุโฮโดะ นักศึกษาจากมหาวิทยาลัยอิมพีเรียลยูเม และบรรพบุรุษของฟีนิกซ์ ไรต์ ตัวเอกของซีรีส์ *เอซอะเทอร์นีย์* ริวโนะสุเกะได้รับการอธิบายว่าเป็นคนยึดมั่นในความยุติธรรม แต่ก็มักตกอยู่ในสถานการณ์อันตรายได้ง่าย เขาร่วมทีมกับคาสึมะ อะโซงิ เพื่อนนักศึกษานิติศาสตร์จากมหาวิทยาลัยเดียวกัน แนวคิดเรื่องทนายความฝ่ายจำเลยในระบบตุลาการในญี่ปุ่นในอดีตยังเป็นสิ่งใหม่ ดังนั้น อะโซงิจึงเป็นหนึ่งในผู้ที่มีคุณสมบัติว่าความในศาลได้ เขามีเป้าหมายที่จะปฏิรูประบบกฎหมายผ่านการศึกษาในสหราชอาณาจักร ริวโนะสุเกะและอะโซงิได้รับความช่วยเหลือจาก ซูซาโตะ มิโคโตบะ ผู้ช่วยฝ่ายตุลาการ เธอถูกอธิบายว่าเป็น "ผู้หญิงญี่ปุ่นในอุดมคติ" มีความคิดก้าวหน้า และหลงใหลในนิยายลึกลับต่างประเทศ

เมื่อเดินทางไปอังกฤษเพื่อศึกษาต่อ ริวโนะสึเกะได้พบและกลายเป็นเพื่อนกับนักสืบชื่อดังระดับโลก เฮอร์ล็อค โชมส์ (ซึ่งในฉบับภาษาญี่ปุ่นเดิมใช้ชื่อว่า "เชอร์ล็อค โฮมส์") เฮอร์ล็อคเป็นบุคคลที่มีนิสัยแปลกประหลาดและมีจิตวิญญาณอิสระ แม้ว่าเขาจะฉลาดอย่างแท้จริง แต่ด้วยแต่ลักษณะการให้เหตุผลแบบอุปมาน   ที่เร่งรีบและไม่ใส่ใจของเขามักทำให้เขามักสรุปผลไปในทิศทางที่ไม่ถูกต้อง ผู้ที่ร่วมเดินทางกับโชล์มส์คือผู้ช่วยของเขา ไอริส วิลสัน (ในฉบับภาษาญี่ปุ่นฉบับเดิมชื่อ "ไอริส วัตสัน") เด็กอัจฉริยะวัย 10 ขวบ และเป็นลูกบุญธรรมของโชล์มส์ ไอริสเป็นนักประดิษฐ์อัจฉริยะ และเป็นผู้เขียน *"[[เชอร์ล็อก โฮมส์ ชุด การผจญภัย|เฮอร์ล็อก โชมส์ ชุด การผจญภัย]]"*

### เนื้อเรื่อง
ในประเทศญี่ปุ่น ริวโนะสุเกะ นะรูโฮโดะถูกพิจารณาคดีในข้อหาฆาตกรรม ดร. จอห์น เอช. วิลสัน อาจารย์มหาวิทยาลัยรับเชิญ โดยมีคาสึมะ อะโซงิ เพื่อนสนิทของเขาทำหน้าที่เป็นตัวแทนฝ่ายจำเลย ในขณะที่อัยการคือ ทะเค็ตสึจิ อะอุจิ (บรรพบุรุษในยุคเมจิของตัวละครวินสตัน เพย์น ที่ปรากฏซ้ำในซีรีส์) ด้วยความช่วยเหลือจากซูซาโตะ มิโกโตบะ ผู้ช่วยด้านกฎหมาย ริวโนะสุเกะและอะโซงิพิสูจน์ได้ว่าฆาตกรตัวจริงคือเจเซล เบรตต์ นักเรียนแลกเปลี่ยนชาวอังกฤษที่เคยเรียนกับวิลสันที่มหาวิทยาลัย แรงจูงใจของเธอยังคงเป็นปริศนา เธอถูกส่งตัวไปประเทศจีน เพื่อเข้ารับการพิจารณาคดีในศาลกงสุล

หลังจากการพิจารณาคดี อะโซงิออกเดินทางจากญี่ปุ่นไปศึกษาต่อที่อังกฤษ แต่เขาได้แอบซ่อน ริวโนะสุเกะ ไว้ในกระเป๋าเดินทางของตนเพื่อให้ริวโนะสุเกะสามารถเดินทางไปด้วยและได้เห็นการเปิดตัวของอะโซงิในศาลอังกฤษ อย่างไรก็ตาม ขณะ ริวโนะสุเกะ กำลังหลับอยู่ อะโซงิ ถูกพบว่าเสียชีวิตภายในห้องโดยสารของเขาและเมื่อการลักลอบขึ้นเรือของริวโนะสุเกะถูกเปิดเผย เขากลับถูกกล่าวหาว่าเป็นฆาตกรอีกครั้ง ด้วยความร่วมมือจากซูซาโตะ และนักสืบสุดประหลาด เฮอร์ล็อก โชมส์ ริวโนะสุเกะสามารถเปิดโปงความจริงและค้นพบว่าฆาตกรตัวจริงคือ นิโคลิน่า พาฟโลวา นักบัลเลต์ชื่อดังระดับโลกที่แอบหลบหนีออกจากรัสเซีย เธอฆ่า อะโซงิ โดยไม่ได้ตั้งใจ โดยผลักเขาล้ม และชนกับลูกบิดไม้บนเตียงจนคอหักหลังจากที่ตื่นตระหนกและหวาดกลัวว่าเขาอาจจะส่งตัวเธอให้กับกัปตันเรือ แต่ความจริงแล้ว เขาเพียงต้องการแนะนำเธอให้รู้จักกับริวโนะสุเกะ ซึ่งแอบขึ้นเรือมาด้วยกัน เพื่อแสดงให้เห็นว่าเขาไว้ใจเธอ หลังจากเหตุการณ์ยุติลง ริวโนะสุเกะสามารถโน้มน้าวให้ซูซาโตะยอมให้เขาเข้ารับตำแหน่งทนายความตัวแทนในอังกฤษแทนอะโซงิ เธอเห็นด้วยและเริ่มสอนกฎหมายอังกฤษให้เข้าอย่างเข้มข้นตลอดช่วงเวลาที่เหลือของการเดินทาง

ไม่นานหลังจากเดินทางมาถึงบริเตนใหญ่ ริวโนะสุเกะและซูซาโตะ ได้พบกับลอร์ดเมล สตรองฮาร์ต ประธานศาลฎีกา ซึ่งมอบหมายให้พวกเขารับหน้าที่ปกป้องแม็กนัส แม็กกิลดิด นักการกุศลที่ถูกกล่าวหาว่าฆ่าเมสัน มิลเวอร์ตัน ช่างก่ออิฐภายในรถโดยสารประจำทาง พวกเขาจะต้องเผชิญหน้ากับ บาร็อก ฟาน ซีกส์ อัยการในตำนานของอังกฤษ ผู้ได้รับฉายา “ยมทูตแห่งศาลเก่า” (Reaper of the Old Bailey) และได้เรียนรู้เกี่ยวกับระบบกฎหมายของอังกฤษ ซึ่งใช้ คณะลูกขุน 6 คน ในการพิจารณาคดีและตัดสินความผิดหรือบริสุทธิ์ของจำเลย ระหว่างการพิจารณาคดี เกิดระเบิดควัน ส่งผลให้ต้องอพยพผู้ต้องหาออกจากห้องพิจารณาคดี เมื่อกลับมาดำเนินการต่อ ริวโนะสุเกะและซูซาโตะได้สอบสวนพยานคนใหม่ที่เพิ่งถูกพบคือ จีน่า เลสตราด และสามารถค้นพบหลักฐานที่พิสูจน์ว่า เมสันถูกฆ่าบนหลังคารถม้า แม้ว่าฟาน ซีกส์ จะอ้างว่า หลักฐานถูกปลอมแปลงหลังระเบิดควัน แต่เขาไม่สามารถพิสูจน์ข้อกล่าวหานี้ได้ ส่งผลให้แม็กกิลดิดถูกตัดสินพ้นผิดในเวลาต่อมา แม้ว่าริวโนะสุเกะจะยังสงสัยในความบริสุทธิ์ของแม็กกิลดิดก็ตาม แต่ไม่นานหลังจากการพิจารณาคดี แม็กกิลดิดถูกฆาตกรรม ภายในรถโดยสารประจำทางคันเดิม และรถก็ถูกจุดไฟเผาทำลายหลักฐานทั้งหมด

วันรุ่งขึ้น ริวโนะสุเกะและซูซาโตะต้องรับหน้าที่ปกป้อง โซเซกิ นัตสึเมะ นักเขียนนวนิยายชาวญี่ปุ่นที่กำลังจะมีชื่อเสียง ซึ่งเดินทางมาลอนดอนเพื่อศึกษาภาษาอังกฤษในฐานะ นักเรียนแลกเปลี่ยน ด้วยบุคลิกที่ขี้กังวลและหวาดระแวง โซเซกิ กลายเป็นผู้ต้องหาในคดีทำร้ายร่างกายรุนแรง หลังจากเกิดเหตุแทงกันบนถนน เขาต้องขึ้นศาลเพื่อต่อสู้คดีและพิสูจน์ความบริสุทธิ์ของตนเอง ในระหว่างการพิจารณาคดี ริวโนะสึเกะสามารถพิสูจน์ได้ว่าเหตุแทงนั้น ไม่ได้เกิดจากโซเซกิ แต่เป็นผลมาจากการทะเลาะวิวาทในครอบครัว ระหว่างจอห์น การ์ริเดบ เจ้าของบ้าน และโจน ภรรยาของเขา ในขณะที่ทะเลาะกัน โจนได้ขว้างมีดใส่สามีของเธอ แต่มีดกลับพลาดเป้าหลุดออกไปทางหน้าต่างและบังเอิญไปโดนเหยื่อโดยไม่ได้ตั้งใจ โซเซกิถูกตัดสินว่าไม่มีความผิดและตัดสินใจเดินทางกลับญี่ปุ่น หลังจากพ้นข้อกล่าวหา ในขณะเดียวกัน เฮอร์ล็อกได้เชิญริวโนะสุเกะและซูซาโตะให้มาอยู่กับเขาและไอริสที่ 221B ถนนเบเกอร์ พวกเขาจึงใช้ห้องใต้หลังคาเป็นที่ตั้งของสำนักงานกฎหมายแห่งใหม่ของริวโนะสุเกะ

ไม่กี่เดือนต่อมา จีน่าถูกกล่าวหาว่าฆาตกรรมป๊อป วินดิแบงก์ เจ้าของร้านจำนำ ระหว่างการพิจารณาคดี ไอริสได้ช่วยนารูโฮโดะ เปิดเผยความจริงว่า แม็กกิลดิดคือฆาตกรตัวจริงที่ฆ่าเมสัน มิลเวอร์ตัน และไฟที่เผาแม็กกิลดิดจนเสียชีวิต แท้จริงแล้วเกิดจากนักฆ่าที่ลูกชายของมิลเวอร์ตันจ้างมา นักฆ่าคนนั้นคือ แอชลีย์ เกรย์ดอน ช่างเทคนิคสถานีโทรเลข ผู้มีส่วนเกี่ยวข้องในแผนล้างแค้นของตระกูลมิลเวอร์ตัน เกรย์ดอนและมิลเวอร์ตันได้ขายรหัสลับของรัฐบาลให้กับแมกกิลดิด โดยที่มิลเวอร์ตันไม่รู้ตัว ซึ่งนำไปสู่ความขัดแย้งรุนแรง ในท้ายที่สุด ความขัดแย้งนี้บานปลายกลายเป็น การต่อสู้ และจบลงด้วยการที่ แม็กกิลดิดฆ่าเมสัน มิลเวอร์ตัน เพื่อแก้แค้น เกรย์ดอนจึงฆ่าแมคกิลดิง และพยายามขโมยรหัสลับที่เข้ารหัสไว้ กลับคืนมาจากร้านจำนำของวินดิแบงก์ อย่างไรก็ตาม ในระหว่างการเผชิญหน้ากับวินดิแบงก์ เขาเผลอฆ่าวินดิแบงก์โดยไม่ได้ตั้งใจ หลังจากคดีได้รับการคลี่คลาย ริวโนะสึเกะถูกพักงานจากการเป็นทนายความ เนื่องจากเขาเปิดเผยความลับของรัฐบาลระหว่างการพิจารณาคดี ขณะเดียวกัน ซูซาโตะเดินทางกลับญี่ปุ่นหลังได้รับข่าวว่า ยูจิน พ่อของเธอป่วยหนัก

## การพัฒนา
thumb| เช่นเดียวกับเกมอื่น ๆ ในซีรีส์นี้ เกมนี้กำกับโดย ชู ทาคุมิ
เกม *เดอะเกรตเอซอะเทอร์นีย์* พัฒนาโดย แคปคอม สำหรับนินเทนโด 3ดีเอส กำกับโดย ชู ทาคุมิ และอำนวยการผลิตโดยชินทาโร โคจิมะ คาซึยะ นูริ ออกแบบตัวละครและกำกับศิลป์ ขณะที่ยาสุมาสะ คิตาคาวะ และฮิโรมิตสึ มาเอะบะ ทำหน้าที่ประพันธ์ดนตรีประกอบเกม

การพัฒนาเริ่มขึ้นในปี 2013 เพียงไม่กี่เดือนหลังจากการเปิดตัวเกม*โพรเฟสเซอร์เลย์ตัน vs. ฟีนิกซ์ ไรต์: เอซอะเทอร์นีย์* ในญี่ปุ่น ชู ทาคุมิ ได้รับการขอให้พัฒนาเกม*เอซอะเทอร์นีย์* ใหม่ ในช่วงหนึ่งของการพัฒนา เขาเคยพิจารณาให้เกมเน้นไปที่การพิจารณาคดีแพ่ง แต่ต่อมาเขาได้นึกถึงแนวคิดที่เคยคิดไว้ เมื่อราวปี 2000 เขามีแนวคิดเกี่ยวกับเกมลึกลับที่มีนักสืบผู้มักสรุปคดีอย่างไม่ถูกต้อง และหน้าที่ของผู้เล่นคือ แก้ไขข้อผิดพลาดของนักสืบ และนำเขาไปสู่ ความจริงของคดี เขาคิดว่าการนำแนวคิดนี้มาผสมผสานกับ *เอซอะเทอร์นีย์* คงจะเป็นเรื่องที่สนุก แต่ไม่คาดหวังว่าแคปคอมจะยอมรับไอเดียนี้

ทาคุมิใฝ่ฝันที่จะสร้างเกมเกี่ยวกับเชอร์ล็อก โฮมส์ มานานแล้ว ด้วยเหตุนี้ โฮมส์จึงเป็นส่วนหนึ่งของแนวคิดตั้งแต่เริ่มต้น ตามที่ทาคุมิกล่าว เขามีหลายเหตุผลที่ต้องการให้โฮล์มส์เป็นส่วนหนึ่งของเกมนี้ ทั้งในแง่ของรูปแบบการเล่น และเพื่อทำให้เกมแตกต่างจากซีรีส์ *เอซอะเทอร์นีย์* หลัก เนื่องจากโฮล์มส์มาจากช่วงเวลาที่แตกต่างจากภาคหลัก สิ่งนี้ทำให้ทาคุมิหวนคิดถึงญี่ปุ่นในยุคนั้น และเปิดโอกาสใหม่ ๆ ให้กับความลึกลับของเกม เดิมที ทาคุมิตั้งใจให้เกมเริ่มต้นในลอนดอน เพราะมองว่าการสร้างศาลญี่ปุ่นสำหรับฉากเปิดเพียงอย่างเดียวจะมากเกินไป แต่แผนนี้เปลี่ยนไปเมื่อนูริบอกว่าเกมควรเริ่มต้นในญี่ปุ่น ผลงานก่อนหน้านี้ใน*โพรเฟสเซอร์เลย์ตัน vs. ฟีนิกซ์ ไรต์: เอซอะเทอร์นีย์* ช่วยให้ทาคุมิสามารถสร้างรายละเอียดของฉากนี้ได้

ทาคุมิพบว่าการเขียนบทสนทนาและเลือกใช้สำนวนให้เหมาะสมกับภาษาญี่ปุ่นในยุคเมจิเป็นเรื่องท้าทาย เพราะต้องหลีกเลี่ยงไม่ให้ภาษาดูเก่าเกินไปหรือทันสมัยเกินไป เนื่องจากยุคเมจิเป็นช่วงที่อาชีพทนายความยังใหม่ในญี่ปุ่น และมีการปรับตัวเข้ากับวัฒนธรรมตะวันตกอย่างเข้มข้น ทาคุมิจึงมั่นใจว่าเกมจะสะท้อนบรรยากาศและแนวคิดนี้ เนื่องจากทาคุมิต้องสร้างโลกใหม่สำหรับเรื่องราว การเขียนบทของเกมจึงใช้เวลานานกว่าที่คาดไว้ ตัวละครเอก ริวโนะสุเกะ ได้รับแรงบันดาลใจจากลักษณะการพูดและการกระทำของ ฟีนิกซ์ ไรต์ หากเขามีชีวิตอยู่ในยุคเมจิ เมื่อทีมพัฒนาเขียนรายชื่อไอเดียสำหรับชื่อตัวละครเอก "ริวโนะสุเกะ" เป็นคนแรกที่ถูกเสนอ และพวกเขาตัดสินใจเลือกทันทีภายในไม่กี่วินาที ซูซาโตะถูกออกแบบตามแนวคิดเดียวกับนางเอกใน *เอซอะเทอร์นีย์* ภาคก่อน ๆ โดยเป็น "คู่หูที่สมบูรณ์แบบ" และเป็นตัวละครที่สนุกสนานในการใช้เวลาอยู่ด้วย เช่นเดียวกับนางเอกของซีรีส์ที่มักอยู่เคียงข้างตัวละครหลักเสมอ ชื่อของเธอถูกเลือกจากตัวอักษร คันจิ ที่ทาคุมิเห็นว่าสวยงาม ทีมพัฒนาตัดสินใจเปลี่ยนแปลง "วัตสันของเชอร์ล็อก" จากต้นฉบับ เพราะเชื่อว่าจะน่าสนใจกว่าหากวัตสันไม่ใช่สุภาพบุรุษชาวอังกฤษอีกคน

### ภาพและเสียงดนตรี
ต่างจากเกม *เอซอะเทอร์นีย์* ภาคก่อน ๆ ตัวละครและสภาพแวดล้อมในเกมนี้ถูกสร้างขึ้นเป็น 3 มิติทั้งหมด เช่นเดียวกับเกม *[[โกสต์ทริก: แฟนทอมดีเท็กทีฟ]]* ของทาคุมิ แสงสปอตไลต์ส่องไปที่ตัวละครขณะที่พวกเขาเต้นรำ ซึ่งเป็นสิ่งที่ไม่เคยมีมาก่อนใน *เอซอะเทอร์นีย์* ภาคก่อน ๆ การจับภาพเคลื่อนไหว ของชิโอสึกิ ชู อดีตนักแสดงคณะ ทาคาระซึกะรีวิว ถูกนำมาใช้ในแอนิเมชั่นบางฉาก เนื่องจากซีรีส์ *เอซอะเทอร์นีย์* ขึ้นชื่อเรื่องท่าทางและแอนิเมชั่น จึงเลือกใช้วิธีนี้เพื่อให้แอนิเมชั่นดูมีไดนามิกมากขึ้น นูริออกแบบตัวละครให้ดูเรียบง่ายแต่ยังสามารถถ่ายทอดข้อมูลมากมายด้วย เขาตั้งใจให้กราฟิกดูเหมือนภาพประกอบ และต้องการถ่ายทอดความรู้สึกของวัสดุที่ใช้ทำเสื้อผ้าและสิ่งของต่าง ๆ ในยุคเมจิ ตัวละครได้รับการออกแบบให้มีความสมจริงเพียงบางส่วน เพื่อรองรับแอนิเมชันและการแสดงออกทางสีหน้าที่สมจริง อย่างไรก็ตาม พยานและสมาชิกคณะลูกขุนถูกออกแบบให้มีเอกลักษณ์มากขึ้น เพื่อให้ผู้เล่นจำพวกเขาได้ทันทีเมื่อเห็นนั่งอยู่ข้างกัน

ริวโนะสุเกะได้รับการออกแบบให้มี "รูปลักษณ์ที่เฉียบคมของนักศึกษา" ซึ่งไม่มีปัญหาในการพัฒนา อย่างไรก็ตาม การออกแบบทรงผมของเขาใช้เวลานาน เพราะทาคุมิต้องการให้ทรงผมมีเอกลักษณ์จนสามารถจำได้จากเงาของตัวละคร แต่ในยุคเมจิ คนส่วนใหญ่กลับมี ทรงผมที่เรียบง่าย นูริได้ลองออกแบบทรงผมหลากหลายแบบที่สอดคล้องกับยุคนั้นไว้ประมาณ 50 แบบ ซูซาโตะถูกออกแบบให้เป็นหญิงสาวญี่ปุ่นที่มีความสง่างาม และเนื่องจากบริบทของยุคนั้น จึงตัดสินใจให้เธอสวมกิโมโน ทาคุมิมีความคิดหลายอย่างสำหรับสิ่งของที่ซูซาโตะสามารถถือได้ แต่สุดท้ายตัดสินใจให้การออกแบบของเธอเรียบง่าย เพื่อให้ตัดกันกับตัวละครชาวอังกฤษ การออกแบบของโฮมส์มีหลายรูปแบบ เช่น "หดหู่" "น่ารัก" "ชอบผจญภัย" "มืดมน" และ "นอนหลับ" ในท้ายที่สุด ทีมพัฒนาเลือกใช้รูปแบบที่แตกต่างจากภาพลักษณ์ดั้งเดิมของโฮมส์โดยทั่วไป เพื่อสร้างความขัดแย้งกับบุคลิกที่แท้จริงของเขา นอกจากนี้เขายังได้รับปืนซึ่งตัดกับดาบของริวโนะสุเกะ การออกแบบของ ไอริส ผสมผสาน องค์ประกอบแบบโกธิก และนักวิทยาศาสตร์สติไม่ดี โดยถูกสร้างให้ เข้ากันได้ดีกับโฮล์มส์ เมื่อปรากฏตัวร่วมกัน เสื้อผ้าของอะโซงิได้รับการออกแบบโดยผสมผสาน อิทธิพลจากทั้งวัฒนธรรมญี่ปุ่นและตะวันตก ที่คาดผมของอะโซงิที่พลิ้วไหวตามสายลมเป็นสิ่งที่นูริต้องการให้มีในเกม และสามารถทำได้จริง ด้วยกราฟิก 3 มิติเท่านั้น ฟาน ซีกส์ถูกออกแบบให้มี "ออร่าแห่งความมืด" โดยผสมองค์ประกอบของแวมไพร์ หมาป่า และทูตสวรรค์ที่ตกสวรรค์ เกมมีฉากคัตซีนแบบ 2 มิติ ที่ผลิตโดยสตูดิโอแอนิเมชัน เจซีสตาฟ&#x5B; *[[วิกิพีเดีย:ต้องการอ้างอิง|<span title="This claim needs references to reliable sources. (June 2023)">จำเป็นต้องมีการอ้างอิง</span>]]* &#x5D;

ในการแต่งเพลงประกอบเกม คิตะงะวะใช้แนวคิดเดียวกับการแต่งเพลงสำหรับเกมเก่า ๆ โดยพยายามทำงานภายใต้ข้อจำกัดเพื่อสร้างดนตรีที่ทรงพลัง เขาเน้นสร้างทำนองที่ติดหูและปรับแต่งผ่านการลองผิดลองถูกหลายครั้ง ทาคุมิต้องการให้ดนตรีมีบรรยากาศแบบ "เทศกาล" มากกว่าดนตรีอิเล็กทรอนิกส์ที่ใช้ในเกม *เอซอะเทอร์นีย์* ภาคก่อน ๆ เขาจึงขอให้คิตะงะวะใช้วงออร์เคสตราสด แต่ลดจำนวนเครื่องดนตรีเมื่อเทียบกับเกมก่อนหน้า เขาต้องการให้ดนตรีมีกลิ่นอายแบบอังกฤษด้วย ดังนั้นคิตะงะวะจึงเลือกใช้เสียงที่คล้ายกับ ดนตรีเชมเบอร์ พวกเขาคิดว่าเปียโนไม่เหมาะกับเกม ซึ่งทำให้แยกแยะเครื่องดนตรีได้ยาก เนื่องจากมีเพียงเครื่องสายและเครื่องเป่า ดังนั้น พวกเขาจึงเพิ่มองค์ประกอบของดนตรีภาษาสเปนเข้าไปเพื่อสร้างความแตกต่าง เพื่ออ้างอิงถึงนิสัยการเล่นไวโอลินของโฮมส์ พวกเขาจึงลองนำไวโอลินมาใช้ในดนตรีของเกมด้วย

## การวางจำหน่าย
เกมดังกล่าวเผยแพร่โดยแคปคอม สำหรับ นินเทนโด 3ดีเอส ในญี่ปุ่นเมื่อวันที่ 9 กรกฎาคม 2015  มีให้เลือกใช้หลายรุ่นด้วยกัน รุ่นจำกัด ซึ่งจำหน่ายเฉพาะผ่านร้านค้า "อีแคปคอม" (e-Capcom) ของแคปคอม ประกอบด้วยตัวเกม กล่องที่ได้รับแรงบันดาลใจจากกระเป๋าเอกสารของโฮมส์ ตุ๊กตาโฮมส์และไอริส เข็มกลัดตามแบบของริวโนะสุเกะ โปสการ์ด และสติกเกอร์ลายโฮมส์ อีกรุ่นหนึ่งซึ่งวางจำหน่ายเฉพาะที่อีแคปคอมเท่านั้น ประกอบด้วยเกม ซีดีเพลงประกอบ และชุดภาพประกอบ นอกจากนี้ ยังมีอีกหนึ่งรุ่นที่รวมตัวเกมและไอเทมโบนัสทั้งหมดจากรุ่นอื่น ๆ ด้วย การสั่งซื้อล่วงหน้าของเกมมาพร้อมกับธีม *เดอะเกรตเอซอะเทอร์นีย์* สำหรับหน้าจอหลักของ นินเทนโด 3ดีเอส ด้วย *เดอะเกรตเอซอะเทอร์นีย์* รุ่นจำกัดที่รวมภาคต่อและซีดีเพลงประกอบจากทั้งสองเกมวางจำหน่ายเมื่อวันที่ 3 สิงหาคม 2017 แคปคอมเผยแพร่เพลงประกอบต้นฉบับในญี่ปุ่นเมื่อวันที่ 15 กรกฎาคม 2015 เกมเวอร์ชัน แอนดรอยด์ และ ไอโอเอส เปิดตัวในญี่ปุ่นเมื่อวันที่ 30 สิงหาคมและ 31 สิงหาคม 2017 ตามลำดับ

ตามรายงานของแคปคอมฝรั่งเศส ไม่มีแผนเปิดตัวเกมในฝั่งตะวันตก ณ เดือนกันยายน 2015 ตามที่โปรดิวเซอร์ ยาสุยูกิ มากิโนะ กล่าว พวกเขาต้องการเปิดตัวเกมในภูมิภาคตะวันตก แต่ตระหนักดีว่าการแปลและดัดแปลงเหมาะสมเป็นความท้าทายหลัก ในเดือนมิถุนายน 2016 เอชิโระกล่าวว่าพวกเขาต้องการเปิดตัวเกมในตะวันตก และทราบดีว่าแฟน ๆ เรียกร้องให้แคปคอมนำเกมมาวางจำหน่าย แต่มี "บางสถานการณ์" ที่ขัดขวางไม่ให้เกิดขึ้นได้ การแปลโดยแฟน ๆ ในรูปแบบวิดีโอพร้อมคำบรรยายถูกสร้างขึ้นในช่วงแปดเดือนและอัปโหลดไปยังยูทูบ แต่ถูก แคปคอมลบออกในเดือนมิถุนายน 2017 อย่างไรก็ตาม ยูทูบได้นำวิดีโอกลับมาในเดือนกรกฎาคม 2017 หลังจากได้รับการแจ้งโต้แย้งจากนักแปล อย่างไรก็ตาม วิดีโอเหล่านั้นถูกลบออก และช่องก็ถูกปิดเช่นกัน แพตช์แปลภาษาอังกฤษของแฟน ๆ ฉบับสมบูรณ์ สำหรับเกมเวอร์ชันนินเทนโด 3ดีเอส และแอนดรอยด์ ได้เปิดตัวในปี 2019 ภายใต้ชื่อ *เดอะเกรตเอซอะเทอร์นีย์: ดิแอดเวนเชอส์ออฟริวโนะสุเกะ นารุโฮะโด*

## การตอบรับ
เกมนี้ได้รับรางวัลเพลงประกอบยอดเยี่ยมแห่งปี 2015 ของ VGMO ในประเภท "เพลงพื้นบ้าน/อะคูสติก" โดยเพลงประกอบนั้นได้รับคำชื่นชมว่า "เกินความคาดหวังที่สูงอยู่แล้ว" สำหรับซีรีส์นี้ อีกทั้งยังมีการปรับปรุงที่ลงตัวและหลากหลายด้วย "เครื่องดนตรีคุณภาพสูงและทำนองที่ไพเราะ"

## ภาคต่อและการรวบรวม

ในปี 2014 ทาคุมิกล่าวว่าเกมนี้ถูกวางแผนให้เป็นภาคแรกในซีรีส์ใหม่  ประกาศภาคต่อ *เดอะเกรตเอซอะเทอร์นีย์ 2: รีซอลฟ์* ในเดือนกันยายน 2016 และวางจำหน่ายในญี่ปุ่นสำหรับนินเทนโด 3ดีเอส เมื่อวันที่ 3 สิงหาคม 2017 และสำหรับไอโอเอสและแอนดรอยด์ในวันที่ 24 เมษายน 2018

แคปคอมประกาศเปิดตัว *เดอะเกรตเอซอะเทอร์นีย์โครนิเคิลส์*  ซึ่งเป็นชุดรวม *แอดเวนเชอส์*และ *รีซอลฟ์* ในเดือนเมษายน 2021 เกมวางจำหน่ายในตะวันตกวันที่ 27 กรกฎาคม และในญี่ปุ่นและเอเชียวันที่ 29 กรกฎาคมสำหรับ นินเท็นโด สวิตช์, เพลย์สเตชัน 4 และไมโครซอฟท์ วินโดวส์ ผ่านทางสตีม เวอร์ชันนี้มีแทร็กเสียงทั้งภาษาอังกฤษและภาษาญี่ปุ่น โหมดเนื้อเรื่องแบบเดินเรื่องอัตโนมัติ ตอนเสริมจาก*แอดเวนเชอส์* เครื่องแต่งกายจาก *รีซอลฟ์* และแกลเลอรีในเกมสำหรับดูงานศิลปะและดนตรี ผู้เล่นที่ซื้อชุดรวมเกมล่วงหน้าจะได้รับ เนื้อหาดาวน์โหลด "ฟรอมเดอะวอลส์" ซึ่งเพิ่มงานศิลปะและดนตรีพิเศษเข้าไปในแกลเลอรี

## หมายเหตุ

## อ้างอิง

หมวดหมู่:วิชวลโนเวล
หมวดหมู่:วิดีโอเกมที่พัฒนาขึ้นในประเทศญี่ปุ่น
หมวดหมู่:วิดีโอเกมผู้เล่นเดี่ยว
หมวดหมู่:เกมสำหรับนินเท็นโด 3ดีเอส
หมวดหมู่:ยุคเมจิในบันเทิงคดี
หมวดหมู่:เกมสำหรับไอโอเอส
หมวดหมู่:เกมจากค่ายแคปคอม
หมวดหมู่:เกมสำหรับแอนดรอยด์
หมวดหมู่:วิดีโอเกมที่ออกวางจำหน่ายในปี พ.ศ. 2558
หมวดหมู่:บทความที่มีข้อความภาษาญี่ปุ่น